Κερμεζή Σερρών

Το Κερμεζή, γνωστό και ως Κερμιζιότ, είναι πρώην οικισμός στον σημερινό Δήμο Σερρών της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν στην πεδιάδα των Σερρών, σε απόσταση περίπου 1,5 χλμ. ανατολικά από την Πεπονιά Σερρών.

 Ιστορία 

 Οθωμανική περίοδος 
Κατά την περίοδο της Οθωμανικής Αυτοκρατορίας, ανήκε διοικητικά στον Καζά των Σερρών του Σαντζακίου των Σερρών του Βιλαετίου της Θεσσαλονίκης. Οι πληροφορίες σχετικά με τον οικισμό είναι περιορισμένες. Η ονομασία του πιθανότατα προήλθε από την τουρκική λέξη kırmızı που σημαίνει κόκκινο και το επίθημα -ot / -ot(i) / -öy που δηλώνει οικισμό ή τόπο (από το τουρκ. köy = χωριό, αλλά και παραλλαγές σε βαλκανικά ιδιώματα). Κατ’ επέκταση, η σημασία του τοπωνυμίου μπορεί να αποδοθεί ως "κόκκινο χωριό" ή "κόκκινος τόπος". Ο οικισμός δεν αναφέρεται στις στατιστικές μελέτες του πληθυσμού της Μακεδονίας που συντάχθηκαν κατά τον 19ο αιώνα. Σε υπολογισμούς της Επιτελικής Υπηρεσίας του Ελληνικού Στρατού που δημοσιεύθηκαν το 1919, αναφέρονται 103 «ξενόφωνοι ή σλαβόφωνοι» Έλληνες κάτοικοι πριν το 1912.
μικρογραφία|273x273εσ|Το Κερμεζή σε χάρτη του 1914.

 Σύγχρονη ιστορία 
Με το τέλος των Βαλκανικών Πολέμων, περιήλθε στην ελληνική επικράτεια και κατά την ελληνική απογραφή του 1913 είχε πληθυσμό 103 κατοίκων. Ο οικισμός απεικονίζεται σε διάφορους χάρτες των αρχών του 20ου αιώνα, τοποθετημένος βορειοδυτικά των ελών της πρώην λίμνης Αχινού και σε μικρή απόσταση από την Πεπονιά. Το 1914, σε χάρτη του λιθογραφείου Κοντογόνη, παράγωγο της αυστροουγγρικής σειράς Generalkarte von Mitteleuropa, σημειώθηκε ως Κιρμιζιότ, με σχετική ένδειξη ότι επρόκειτο για χριστιανικό χωριό. Το 1915, σε εθνογραφικό χάρτη από το ίδιο λιθογραφείο, εμφανίζεται ως χωριό με πληθυσμό Ελλήνων, με την ονομασία Κιρμιτζιότι (Kirmidzioti). Κατά τον Α΄ Παγκόσμιο Πόλεμο, σε βρετανικούς στρατιωτικούς χάρτες του Μακεδονικού Μετώπου, καταγράφηκε με την ονομασία Κομαρτζού (Komarju), ενώ το 1926 σε αναθεωρημένη έκδοση του αυστροουγγρικού φύλλου, αποτυπώθηκε με την ονομασία Καρμαστζόι (Karmasjoi).

Το 1920 προσαρτήθηκε ως Κερμεζή στη νεοσύστατη κοινότητα Γενή-Μαχαλά (Πεπονιά), μαζί με τα χωριά Αρναούτ-Μαχαλά (Ιτεοχώρι), Κακαράσκα (Αγία Ελένη), Μπεϊλίκ-Μαχαλέ (Βαλτοτόπι) και Σαλ-Μαχαλά (Κωνσταντινάτο). Δεν καταγράφηκε στην απογραφή του ίδιου έτους και καταργήθηκε οριστικά. Στις αρχές της δεκαετίας του 1930 στην πεδιάδα των Σερρών υλοποιήθηκαν εκτεταμένα αντιπλημμυρικά και εγγειοβελτιωτικά έργα. Στην περιοχή όπου βρισκόταν ο οικισμός πραγματοποιήθηκε η αποξήρανση της λίμνης Αχινού και ρύθμιση της κοίτης του Στρυμόνα. Ο ποταμός εγκιβωτίστηκε σε τεχνητή κοίτη, σε μικρή απόσταση νοτίως της θέσης του πρώην οικισμού, γεγονός που απάλλαξε την περιοχή από τις ελώδεις εκτάσεις. Σήμερα, δεν σώζονται ερείπια ή ίχνη του οικισμού και στη θέση του υπάρχουν αγροκτήματα. Η περιοχή διατηρεί την τοπωνυμία Κριμεζώτη.

 Πληθυσμός 
ΑπογραφήΟνομασίαΚάτοικοιΆνδρεςΓυναίκεςΣύνολο1913Κερμιζιότ50531031915Κιρμιτζιότ5053103

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Σερρών